ORDE do 18 de xuño de 2007 sobre a aprobación definitiva do proxecto de modificación puntual número 9 do Plan Xeral de Ordenación Municipal do Concello de Lalín (Pontevedra).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 28/06/2007

O Concello de Lalín remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, coas modificacións derivadas da Lei 15/2004, do 29 de decembro.
I. Antecedentes
1. O Concello de Lalín dispón na actualidade dun Plan Xeral de Ordenación Municipal (PXOM) aprobado o 5-2-1999. Na actualidade atópase en tramitación un novo Plan Xeral de Ordenación Municipal.
2. Con data do 10 de novembro de 2006, a Dirección Xeral de Urbanismo emitiu informe previo á aprobación inicial no que se realizaron unha serie de observacións.
3. A modificación puntual foi aprobada inicialmente polo Pleno en sesión do 31 de outubro de 2006. Foi sometido a información pública mediante publicación de anuncios nos xornais Diario de Pontevedra e La Voz de Galicia, con data do 9 de novembro de 2006, e mediante publicación no DOG nº 222, do 17 de novembro. Déuselles audiencia aos municipios limítrofes de Rodeiro, Vila de Cruces, Silleda, Forcarei, O Irixo, Dozón e Agolada.
4. Informes sectoriais:
-Con data do 8-11-2006 foron solicitados os informes da Dirección Xeral de Patrimonio Cultural da Consellería de Cultura e Deporte, e o de Augas de Galicia da Consellería de Medio Ambiente e Desenvolvemento Sostible.
-Informe favorable da Demarcación de Estradas do Estado en Galicia do Ministerio de Fomento, con data do 22-11-2006.
-Informe favorable da Subdirección Xeral de Estradas da Consellería de Política Territorial, Obras Públicas e Transportes, con data do 29-1-2007.
-Informe con data do 23-3-2007 da Dirección Xeral de Desenvolvemento Sostible da Consellería de Medio Ambiente e Desenvolvemento Sostible sobre a non necesidade de someter ao procedemento de avaliación ambiental estratéxica o proxecto de modificación puntual.
-Informe favorable da Deputación Provincial de Pontevedra, con data do 29-3-2007.
5. Informes municipais previos á aprobación provisional: xurídico con data do 23-2-2007 e técnico do mes de febreiro do ano 2007.
6. O proxecto foi aprobado provisionalmente polo Pleno en sesión do 27 de febreiro de 2007.
II. Consideracións e fundamentación.
II.1. Con data do 28-5-2007, a Dirección Xeral de Urbanismo elevou un informe-proposta de resolución, no que se expresa o seguinte:
1. A modificación é formulada polo Concello e ten por finalidade adecuar as determinacións do PXOM relativas á actividade agropecuaria coas establecidas con posterioridade na Lei 9/2002, de ordenación urbanística e protección do medio rural de Galicia, contribuíndo ao desenvolvemento ordenado das instalacións gandeiras de acordo coas realidades e demandas sociais existentes.
A motivación da modificación consiste no sostemento e modernización da actividade gandeira no medio rural, adaptándose ás condicións establecidas na LOUG, que se pode considerar incluída nos supostos recollidos no artigo 94.1º.
2. Considéranse suficientemente emendadas as deficiencias postas de manifesto no informe previo á aprobación inicial con data do 10 de novembro de 2006, non apreciándose ningunha cuestión que impida outorgar a aprobación definitiva.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal, correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 9 do Concello de Lalín.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas da modificación aprobada definitivamente.
Cuarto.-Notifíqueselle esta orde ao Concello e publíquese no Diario Oficial de Galicia.
Santiago de Compostela, 18 de xuño de 2007.
María José Caride Estévez
Conselleira de Política Territorial, Obras Públicas e Transportes